***REPUBLIKA HRVATSKA***

***INSTITUT RUÐER BOŠKOVIĆ***

***Javni znanstveni institut Republike Hrvatske***

PRAVILNIK O DODATNIM KRITERIJIMA ZA IZBOR NA ZNANSTVENA

RADNA MJESTA

Zagreb, studeni 2022.

Na temelju članka 34. stavak 3. točka 3. Zakona o visokom obrazovanju i znanstvenoj djelatnosti („Narodne novine“, broj: 119/2022) Znanstveno vijeće Instituta Ruđer Bošković je na 96. sjednici održanoj 23.studenog 2022. godine donijelo

**P R A V I L N I K**

**O DODATNIM KRITERIJIMA ZA IZBOR NA**

**ZNANSTVENA RADNA MJESTA**

1. **OPĆE ODREDBE**

**Predmet uređivanja**

**Članak 1.**

(1) Ovim Pravilnikom utvrđuju se dodatni kriteriji za izbor i reizbor na znanstvena radna mjesta na Institutu Ruđer Bošković (u daljnjem tekstu: Institut).

(2) Na znanstvenom radnom mjestu na Institutu može se zaposliti osoba koja ispunjava opće uvjete za izbor na znanstveno radno mjesto propisane Zakonom o visokom obrazovanju i znanstvenoj djelatnosti (u daljnjem tekstu: Zakon), Nacionalne kriterije za izbor na znanstveno-nastavno, umjetničko-nastavno, znanstveno i nastavno radno mjesto na sveučilištu i znanstvenom institutu (u daljnjem tekstu: Nacionalni sveučilišni, znanstveni i umjetnički kriteriji) te dodatne kriterije utvrđene ovim Pravilnikom.

(3) Postupak izbora znanstvenika na slobodno radno mjesto, izbora na više radno mjesto te postupak reizbora na radno mjesto znanstvenika propisan je Zakonom i Statutom Instituta.

**Značenje izraza**

**Članak 2.**

1. Pojedini izrazi, u smislu ovoga Pravilnika, imaju sljedeće značenje:
* *Znanstveni rad* označava izvorni ili pregledni znanstveni članak, objavljen ili prihvaćen za objavljivanje u znanstvenom časopisu s međunarodnom recenzijom zastupljenom u bazi podataka WoSCC (*Web of Science Core Collection*).

Sažeci, prošireni sažetci, kongresna priopćenja, stručni radovi i studije ne smatraju se znanstvenim radovima.

Iznimno od navedenog u pojašnjenju pojma znanstvenog rada iz ove točke, u znanstvenom području „Tehničke znanosti“ znanstvenim radom također se smatra rad objavljen u znanstvenom časopisu zastupljenom u bazi Scopus, rad objavljen u znanstvenom časopisu zastupljenom u drugim bibliografskim bazama izvan WoSCC i Scopus, a koji se može pribrojiti polju izbora kandidata te publicirani i izlagani znanstveni rad s međunarodnog skupa/poster. Kao kvalificirajući rad može se navesti i novi rad koji je prihvaćen za objavljivanje i koji ima aktivnu DOI (*Digital Object Identifier*) oznaku izdanu od strane izdavača časopisa.

* *Autor znanstvenog rada* je osoba čije je ime izričito navedeno uz naslov rada. Iznimno, u slučaju kolaboracijskih radova, kada je uz naslov naveden samo naziv kolaboracijske (projektne grupe) ili samo prvi autor kao predstavnik kolaboracije, autorom se može smatrati svaki pripadnik kolaboracije čije ime je navedeno na izdvojenom mjestu u radu.
* *Glavni autor znanstvenog rada* je:

- za izbor u području „Prirodne znanosti“, polje fizike, kemije i biologije: prvi i dopisni autor

- za izbor u području „Prirodne znanosti“, polje interdisciplinarne prirodne znanosti: prvi autor, autor koji ima jednaki doprinos kao prvi autor što mora biti naznačeno u radu, te dopisni autor

- za izbor u području „Biomedicinai zdravstvo“ i „Biotehničke znanosti“: prvi, posljednji ili dopisni autor (ako je različit od prvog ili posljednjeg)

- za izbor u području „Tehničke znanosti“: nositelj problematike ili autor koji je najviše pridonio rješavanju konkretnog problema.

Glavne autore utvrđuje stručno povjerenstvo na temelju podneska pristupnika.

Jedan rad može imati najviše dva glavna autora.

* *Baza podataka WoSCC (Web of Science Core Collection)* je bibliografska i citatna baza koja obuhvaća sva područja znanosti te objedinjuje više citatnih indeksa, pri čemu se za potrebe ovoga Pravilnika uzimaju u obzir tri citatna indeksa i to: SCI-EXPANDED (Science Citation Indeks Expanded), SSCI (Social Sciences Citation Indeks) i A&HCI (Arts & Humanities Citation Indeks).
* *Čimbenik odjeka časopisa (Impact Factor; IF)* za određenu godinu označava omjer broja citata koji su u promatranoj godini dobili svi radovi objavljeni u određenom znanstvenom časopisu u prethodne dvije godine i ukupnog broja radova objavljenih u tom istom časopisu u prethodne dvije godine. Podaci o čimbenicima odjeka časopisa dostupni su u bazi podataka JCR (*InCites Journal Citation Reports*) ili SJR (*SCImago Journal Rank indicator -* za znanstveno područje „Tehničke znanosti“*).*
* *Časopis s čimbenikom odjeka iznad medijana područja u koje je časopis svrstan* označava časopis koji na temelju visine vlastitog čimbenika odjeka unutar predmetnog područja u koje je svrstan spada u prvi ili drugi kvartil (Q1 ili Q2), prema podacima dostupnim u bazi podataka JCR ( *Journal Citation Reports*) ili SJR (*SCImago Journal Rank indicator-* za znanstveno područje „Tehničke znanosti“).
* *Vrhunski časopis* označava časopis s čimbenikom odjeka u prvom kvartilu (Q1).
* *Iznimno kvalitetan rad* podrazumijeva znanstveni rad objavljen u najprestižnijim časopisima visokog čimbenika odjeka kao što su npr. Nature ili Science te znanstveni rad s visokom citiranošću, ako takav rad istovremeno zadovoljava uvjete propisane za iznimno kvalitetne radove Pravilnikom o uvjetima za izbor u znanstvena zvanja (rad u časopisu koji pripada u prvih 10% relevantne predmetne kategorije; rad u časopisu koji pripada u Q1).
* *Hirschov indeks (h-indeks)* je pokazatelj prepoznatljivog utjecaja znanstvenog rada pristupnika, koji se utvrđuje na temelju broja objavljenih radova i citiranosti tih radova, a prema podacima iz baze podataka WoSCC.
* *Znanstveno područje* „Prirodne znanosti“, „Biomedicina i zdravstvo“, „Tehničke znanosti“ i „Biotehničke znanosti“ podrazumijeva znanstvena područja utvrđena Pravilnikom o znanstvenim i umjetničkim područjima, poljima i granama („Narodne novine“, broj: 118/2009., 82/2012., 32/2013., 34/2016 i 56/2022.).
* *Stručno povjerenstvo* označava povjerenstvo koje ocjenjuje ispunjavaju li kandidati koji su se prijavili na natječaj za izbor na slobodno radno mjesto odnosno znanstvenici u postupku izbora na više radno mjesto ili postupku reizbora, kriterije za izbor na radno mjesto.
* *Pristupnik* označava kandidata koji se prijavio na natječaj raspisan za izbor znanstvenika na slobodno radno mjesto te znanstvenika za kojeg je pokrenut postupak izbora na više radno mjesto znanstvenika odnosno postupak reizbora na radno mjesto znanstvenika u skladu sa Zakonom.
1. Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muški i ženski rod.

**Osnovno načelo**

**Članak 3.**

Osnovni princip po kojem se vrednuje rad znanstvenika na Institutu je njegov doprinos ostvarenju misije Instituta: vrhunski znanstveni rad i primjena znanja usmjerena dobrobiti i razvoju društva.

**II. KRITERIJI ZA IZBOR NA ZNANSTVENA RADNA MJESTA**

**Pokazatelji na kojima se temelje dodatni kriteriji za izbor**

**Članak 4.**

Pokazatelji na kojima se temelje dodatni kriteriji za izbor na znanstvena radna mjesta su:

(A) Ukupan broj znanstvenih radova

(B) Kvaliteta znanstvenih radova

(C) Znanstveni ugled pristupnika

(D) Organizacijske sposobnosti, sposobnost vođenja znanstveno-istraživačkog rada i doprinos razvoju znanosti

(E) Doprinos inovativnosti, prijenosu znanja u gospodarstvo i komercijalizaciji rezultata znanstvenog rada

(F) Vođenje znanstveno-istraživačkih projekata

(G) Kompetencija za obavljanje poslova konkretnog radnog mjesta.

*(A) Ukupan broj znanstvenih radova*

**Članak 5.**

(1) Ukupan broj znanstvenih radova potreban za izbor na određeno znanstveno radno mjesto propisan je člancima 15.-18. ovoga Pravilnika, uz odgovarajuću primjenu odredaba stavaka 2.-7. ovoga članka te kvalitativnih kriterija.

(2) Ako narav terenskih istraživanja onemogućava njihovo okončanje u određenom ograničenom vremenu stručno povjerenstvo može u poljima Biologija i Interdisciplinarne prirodne znanosti (grane znanosti o moru i znanost o okolišu) predložiti da se broj traženih radova za izbor na znanstveno radno mjesto znanstvenog suradnika u određenom slučaju smanji za najviše dva rada.

(3) Broj radova pristupnika objavljenih u istom časopisu ne može biti veći od 50% znanstvenih radova koji se traže za izbor na određeno znanstveno radno mjesto, osim ako se radi o časopisu s čimbenikom odjeka u prvom ili drugom kvartilu (Q1 i Q2).

(4) Jedan znanstveni rad potreban za izbor na određeno radno mjesto u znanstvenom području „Biomedicina i zdravstvo“ i „Biotehničke znanosti“ može se zamijeniti priznatim patentom za izum, s time da se međunarodnom patentu pridružuje IF=2x medijan IF-a predmetnog područja i polja znanosti, a hrvatskom patentu se pridružuje IF=medijan IF-a predmetnog područja i polja znanosti.

(5) Za izbor na određeno radno mjesto u području „Tehničke znanosti“ pristupnik mora imati onoliko znanstvenih radova ekvivalentne vrijednosti koliko je propisano u člancima 15.-18. ovoga Pravilnika, pri čemu se ekvivalentna vrijednost pojedinog rada pristupnika računa u skladu s odredbom stavka 7. ovoga članka.

(6) Ekvivalentna vrijednost pojedinog rada pristupnika za izbor na radno mjesto u području „Tehničke znanosti“ računa se na sljedeći način:

- do četiri autora: 100%

- pet autora: 75%

- šest autora: 50%

- sedam autora: 25%

- više od 7 autora: 100/n%, gdje je n broj autora.

(7) Prilikom izbora na radno mjesto u znanstvenom području „Tehničke znanosti“ primjenjuje se princip prioriteta kvalitete: u slučaju kada je ostvaren po jedan znanstveni rad više od navedenog broja radova potrebnih za izbor u kategoriji A, nije potrebno zadovoljiti kriterij bodovanja temeljem kategorija B i C. Isto tako, ako je ispunjen uvjet iz kategorije A, a u kategoriji B je ostvaren jedan rad više od potrebnog broja radova, nije potrebno ispunjavati uvjet iz kategorije C.

*(B) Kvaliteta znanstvenih radova*

**Članak 6.**

(1) Kvaliteta znanstvenih radova procjenjuje se na temelju statusa časopisa u kojem je rad objavljen s obzirom na čimbenik odjeka časopisa i kvartil u koji je časopis razvrstan, njegovoj citiranosti te dokazanim uvrštavanjem rezultata istraživanja u svjetske baze podataka.

(2) Kvaliteta citiranosti procjenjuje se na temelju ukupne citiranosti pristupnika, prosječne citiranosti, visoke i/ili dugotrajne citiranosti pojedinih radova te h-indeksa.

(3) Zastupljenost (indeksiranost) časopisa u bazama podataka propisanim ovim Pravilnikom, čimbenike odjeka (IF, *Impact factor*, odnosno, SJR, *SCImago Journal Rank indicator)* znanstvenih časopisa, citiranost radova i druge bibliometrijske podatke propisane odredbama ovoga Pravilnika utvrđuju knjižnice javnih visokoškolskih i znanstvenih ustanova u skladu s dostupnim bazama te o tome pristupniku izdaju odgovarajuće potvrde.

(4) Podjela znanstvenih časopisa u kvartile prema visini čimbenika odjeka (Q1, Q2, Q3, Q4) utvrđuje se prema izvješću o citiranosti JCR (*Journal Citation Reports*) ili SJR (*SCImago Journal Rank indicator -* za znanstveno područje „Tehničke znanosti“) u godini objave rada ili prema najnovijem izvješću objavljenom do dana podnošenja prijave na natječaj/zahtjeva za izbor na više radno mjesto/pokretanja postupka reizbora na radno mjesto znanstvenika, ovisno o tome što je za pristupnika povoljnije te za predmetnu kategoriju (*Subject Category*) koja je najpovoljnija za pristupnika. Radovi objavljeni u časopisima izvan predmetne kategorije polja u koje se pristupnik bira vrednuju se prema kvartilu koji časopis ima u svojoj kategoriji. Ako za časopis koji je indeksiran u bazi podataka WoSCC (ili Scopus - za znanstveno područje „Tehničke znanosti“)nije određen čimbenik odjeka i on nije razvrstan u određeni kvartil, smatrat će se da je razvrstan u četvrti kvartil (Q4).

(5) U znanstvenom području „Tehničke znanosti“, znanstveni radovi se kategoriziraju kako slijedi:

- A kategorija radova: znanstveni radovi objavljeni u časopisima indeksiranim u WoSCC i/ili Scopus bazi.

- B kategorija radova: znanstveni radovi objavljeni u znanstvenim časopisima koji su zastupljeni u drugim bibliografskim bazama podataka , izvan baza podataka navedenih pod A, a koji se mogu pribrojiti polju izbora pristupnika;

- C kategorija radova: publicirani i izlagani znanstveni radovi s međunarodnih skupova/posteri.

(6) U području „Prirodnih znanosti“ najmanje dvije trećine radova potrebnih za izbor mora biti objavljeno u časopisima čiji se čimbenik odjeka nalazi u prva tri kvartila (Q1, Q2 i Q3).

(7) Ukupan broj znanstvenih radova potreban za izbor na određeno znanstveno radno mjesto u području „Prirodnih znanosti“ moguće je umanjiti za najviše jednu trećinu tako da se pojedini iznimno kvalitetni radovi množe s faktorom kvalitete te se na tako dobiveni ukupan zbroj radova primjene kvantitativni kriteriji iz članaka 15.-18. ovoga Pravilnika. Iznimno kvalitetni radovi vrednuju se s faktorom 1,5 ili 2,00, o čemu prijedlog donosi stručno povjerenstvo za izbor na radno mjesto, a potvrđuje Znanstveno vijeće. Pristupnik mora biti glavni autor iznimno kvalitetnih radova iz ovoga stavka.

*(C) Znanstveni ugled pristupnika*

**Članak 7.**

Znanstveni ugled pristupnika procjenjuje stručno povjerenstvo, vrednujući osobni doprinos pristupnika u cjelokupnom znanstvenom opusu, a posebice u izabranim znanstvenim radovima te radovima na kojima je pristupnik glavni autor ili jedan od glavnih autora, čime procjenjuje njegovu samostalnost u vođenju znanstvene problematike (*peer review*) te ocjenjuje akademski odjek objavljenih radova u svjetskoj znanosti, a na temelju:

1. osobnog doprinosa u izdvojenim radovima iz priloženog popisa radova te kvalitete radova na kojima je pristupnik glavni autor ili jedan od glavnih autora;

2. održanih pozvanih predavanja na međunarodnim znanstvenim skupovima;

3. članstva u uredništvu renomiranih znanstvenih časopisa, osobito međunarodnih;

4. obavljanja funkcije recenzenta u znanstvenim časopisima, osobito međunarodnim;

5. sudjelovanja u međunarodnim projektima;

6. gostovanja u međunarodno renomiranim institucijama kao gostujući profesor ili gostujući znanstvenik;

7. članstva u akademijama znanosti;

8. dobivenih nagrada za znanstveno-istraživački rad, a osobito a) državnih nagrada RH, b) nagrada HAZU, c) inozemnih nagrada, d) nagrada Instituta i nagrada sličnog značaja kao pod a), b) i c).

9. članstva u međunarodnom savjetodavnom odboru prestižnih međunarodnih znanstvenih skupova.

*(D) Organizacijske sposobnosti, sposobnost vođenja znanstveno-istraživačkog rada i doprinos razvoju znanosti*

**Članak 8.**

Organizacijske sposobnosti, sposobnost vođenja znanstveno-istraživačkog rada i doprinos razvoju znanosti dokazuju se:

1. vođenjem projekta ili programa, uključujući i vođenje projekta tijekom dijela njegovog trajanja te projekta koji još nije završen u trenutku prijave pristupnika na natječaj i/ili vođenjem istraživanja u okviru međunarodne suradnje;

2. uspješnim vođenjem mlađih suradnika putem zajedničkog znanstvenog rada koji je rezultirao publikacijama; vođenjem diplomskog rada i/ili magistarskog rada i/ili doktorata te uspješnim vođenjem viših asistenata;

3. uvođenjem novih problematika, razvojem i/ili uvođenjem novih metoda i tehnika u znanstveni rad u matičnoj ustanovi;

4. obnašanjem funkcije ravnatelja, pomoćnika ravnatelja, predstojnika zavoda, voditelja zajedničke jedinice za znanstvenu potporu, predsjednika Znanstvenog vijeća, predsjednika znanstvenog vijeća struke, voditelja laboratorija ili članstvom u upravnim vijećima znanstveno-istraživačkih instituta;

5. obavljanjem savjetodavnih i drugih dužnosti u matičnoj ustanovi;

6. doprinosom poboljšanju i izgradnji znanstvene infrastrukture (prostor, oprema i sl.) matične ustanove ili drugim oblicima ulaganja u znanost na matičnoj ustanovi, proizašlim iz suradnje s tuzemnim ili inozemnim institucijama;

7. održavanjem nastave na dodiplomskoj i poslijediplomskoj razini;

8. funkcijom u znanstvenim i stručnim društvima u zemlji i inozemstvu te obavljanjem savjetodavne ili ekspertne dužnosti u državnim i međunarodnim tijelima;

9. organiziranjem međunarodnih znanstvenih skupova i funkcijom u znanstvenim odborima međunarodnih skupova;

10. autorstvom udžbenika, znanstvenih knjiga, znanstvenih monografija te autorstvom revijalnih, stručnih, edukativnih i popularizacijskih članaka i sl.;

11. aktivnostima promocije i popularizacije znanosti, organiziranjem i održavanjem javnih prezentacija, predavanja i radionica s ciljem popularizacije znanosti i širenja znanstvenih spoznaja.

*(E) Doprinos inventivnosti, prijenosu znanja u gospodarstvo i komercijalizaciji rezultata znanstvenog rada*

**Članak 9.**

Doprinos na ovom području dokazuje se:

- statusom izumitelja priznatog patenta za zaštitu izuma;

- pribavljanjem značajnog prihoda matičnoj ustanovi putem suradnje s gospodarstvom, projekata te komercijalizacijom patenata ili drugih oblika intelektualnog vlasništva. U navedeno se ne računa prihod ostvaren pružanjem servisnih usluga na opremi ustanove. Navedeni doprinos smatra se jednakim vođenju međunarodno vrednovanih projekata ili vođenju (dijela) istraživanja unutar (većih) međunarodnih kolaboracija.

(F) *Vođenje znanstveno-istraživačkih projekata*

**Članak 10.**

(1) Vođenje znanstveno-istraživačkog projekta iz ovog članka Pravilnika podrazumijeva da je pristupnik bio voditelj znanstveno-istraživačkog projekta u trajanju od najmanje 18 mjeseci, odobrenog nakon provedenog međunarodnog vrednovanja (ili voditelj jasno prepoznatljivog podprojekta u okviru međunarodno vrednovanog znanstveno-istraživačkog projekta u trajanju od najmanje 18 mjeseci), da je projekt vodio tijekom čitavog vremena njegovog trajanja, da je razvio projektni plan, upravljao projektnim timom i proračunom projekta te da je taj projekt uspješno završen u trenutku prijave pristupnika na natječaj.

(2) Vođenjem znanstveno-istraživačkog projekta iz stavka 1. ovog članka smatra se i vođenje kompetitivnog znanstveno-istraživačko-razvojnog projekta financiranog iz europskih strukturnih i investicijskih fondova (ESIF) u trajanju od najmanje 18 mjeseci, ugovorene vrijednosti za Institut veće od 75.000 EUR, ako je pristupnik takav projekt vodio tijekom čitavog vremena njegovog trajanja, razvio projektni plan, upravljao projektnim timom i proračunom projekta te je taj projekt uspješno završen u trenutku prijave pristupnika na natječaj.

*(G) Kompetencija za obavljanje poslova konkretnog radnog mjesta.*

**Članak 11.**

(1) Pod kompetencijom pristupnika podrazumijeva se posjedovanje odgovarajućih znanja i vještina, iskustva, sposobnosti te osobina za obavljanje poslova znanstvenog radnog mjesta na koje se provodi izbor.

(2) Kompetenciju pristupnika procjenjuje stručno povjerenstvo uzimajući u obzir zahtjeve konkretnog radnog mjesta i opće vrijednosti Instituta.

(3) Kompetenciju pristupnika stručno povjerenstvo utvrđuje iz dokumentacije kojom pristupnik dokazuje ispunjavanje kriterija za izbor, na temelju preporuka inozemnih znanstvenika, održanog pristupnog predavanja te po potrebi na temelju provedenog intervjua.

**Preporuke inozemnih znanstvenika**

**Članak 12.**

(1) U postupku izbora na znanstveno radno mjesto za pristupnika će se zatražiti preporuke od strane uglednih inozemnih znanstvenika upoznatih sa znanstvenim radom pristupnika.

(2) Prilikom prijave na natječaj za izbor odnosno prilikom dostave dokaza o ispunjavanju kriterija za izbor na više radno mjesto pristupnik dostavlja listu s prijedlogom inozemnih znanstvenika od kojih će stručno povjerenstvo zatražiti pisma preporuke za pristupnika. Na listi je potrebno predložiti dvostruko više inozemnih znanstvenika nego što je traženi broj pisama preporuke za odnosno znanstveno radno mjesto.

(3) Ugled inozemnih znanstvenika procjenjuje stručno povjerenstvo.

**Pristupno predavanje**

**Članak 13.**

(1) U postupku izbora na znanstveno radno mjesto pristupnik je obvezan održati javno oglašeno pristupno predavanje. Pristupnom predavanju moraju prisustvovati najmanje dva člana stručnog povjerenstva.

(2) U pristupnom predavanju, pristupnik treba iznijeti pregled do sada postignutih rezultata te ukratko predstaviti plan svojih budućih istraživanja.

(3) Uspješnost pristupnog predavanja pristupnika ocjenjuje stručno povjerenstvo.

**Razgovor za radno mjesto (intervju)**

**Članak 14.**

(1) U postupku izbora na znanstveno radno mjesto stručno povjerenstvo može s pristupnikom održati razgovor (intervju), u kojem će procijeniti znanstvene ciljeve pristupnika, njegove razvojne mogućnosti, sposobnost rada u istraživačkoj grupi, potencijalni doprinos razvoju laboratorija/zavoda, doprinos misiji i viziji Instituta te kompetenciju pristupnika za obavljanje poslova relevantnog radnog mjesta.

(2) Rezultate provedenog razgovora za radno mjesto (intervjua) ocjenjuje stručno povjerenstvo.

**Radno mjesto: Znanstveni suradnik**

**Članak 15.**

(1) Na znanstveno radno mjesto znanstvenog suradnika može biti izabrana osoba koja ispunjava opće uvjete za izbor na radno mjesto propisane Zakonom, Nacionalne sveučilišne, znanstvene i umjetničke kriterije te sljedeće dodatne kriterije (A) iz članka 5. ovoga Pravilnika:

- za izbor na radno mjesto u znanstvenom području "Prirodne znanosti“, „Biomedicina i zdravstvo“ i „Biotehničke znanosti“ mora imati najmanje 9 znanstvenih radova. Od navedenih 9 radova najmanje 6 mora biti objavljeno u časopisima čiji se čimbenik odjeka nalazi u prva tri kvartila (Q1-Q3) i najmanje 3 rada moraju biti objavljena u časopisima s čimbenikom odjeka iznad medijana područja u koje je časopis svrstan. Pristupnik mora biti glavni autor ili jedan od glavnih autora najmanje 3 rada;

- za izbor na radno mjesto u znanstvenom području „Tehničke znanosti“ mora imati najmanje 10 znanstvenih radova. Od navedenih 10 radova, najmanje 3 moraju biti radovi A kategorije, a od toga jedan rad mora biti objavljen u časopisu s čimbenikom odjeka iznad medijana područja u koje je časopis svrstan i jedan rad mora biti objavljen u inozemnom časopisu (inozemni časopis je onaj koji ima izdavača registriranog izvan Republike Hrvatske te međunarodni uređivački odbor). Pristupnik mora biti glavni autor ili jedan od glavnih autora najmanje jednog rada iz kategorije A. Od preostalih radova najmanje 4 moraju biti radovi B kategorije, a ostali radovi mogu biti radovi C kategorije.

(2) Osim kriterija navedenih u stavku 1. ovoga članka, pristupnik mora ispunjavati najmanje ukupno dva kriterija (C) i/ili (D), navedena u člancima 7. i 8. ovoga Pravilnika, kojima se dokazuje samostalnost istraživača, biti procijenjen kao kompetentan za obavljanje poslova konkretnog radnog mjesta u skladu s člankom 11.(G) ovoga Pravilnika, dobiti jedno pismo preporuke od strane uglednog inozemnog znanstvenika te održati uspješno pristupno predavanje.

(3) Za izbor na znanstveno radno mjesto znanstvenog suradnika potrebno je da je pristupnik prethodno proveo najmanje godinu dana na poslijedoktorskom usavršavanju u uglednoj istraživačkoj grupi u znanstvenoj instituciji izvan Hrvatske (ugled istraživačke grupe ocjenjuje stručno povjerenstvo).

(4) Kriterij iz stavka 3. ovoga članka može se iznimno zamijeniti:

- prepoznatljivim poslijedoktorskim radom u međunarodnom okruženju u ukupnom trajanju od najmanje godinu dana;

- poslijediplomskim usavršavanjem provedenim u uglednoj istraživačkoj grupi u znanstvenoj instituciji izvan Hrvatske u ukupnom trajanju od najmanje godinu dana, ili

- provedenim usavršavanjem u inozemstvu na temelju dodijeljene prestižne stipendije u trajanju kraćem od godinu dana (npr. Fulbright, Humboldt, Marie Sklodowska – Curie i slične).

(5) Za izbor na znanstveno radno mjesto znanstvenog suradnika potrebno je da je od doktorata pristupnika do njegove prijave na natječaj protekla najmanje godina dana.

**Radno mjesto: Viši znanstveni suradnik**

**Članak 16.**

(1) Na znanstveno radno mjesto višeg znanstvenog suradnika može biti izabrana osoba koja ispunjava opće uvjete za izbor na radno mjesto propisane Zakonom, Nacionalne sveučilišne, znanstvene i umjetničke kriterije te sljedeće dodatne kriterije (A) iz članka 5. ovoga Pravilnika:

- za izbor na radno mjesto u znanstvenom području "Prirodne znanosti“, „Biomedicina i zdravstvo“ i „Biotehničke znanosti“ mora imati najmanje 18 znanstvenih radova. Od navedenih 18 radova najmanje 7 mora biti objavljeno u časopisima s čimbenikom odjeka iznad medijana područja u koje je časopis svrstan, a od tih 7 radova najmanje 2 rada moraju biti objavljena u vrhunskim časopisima. Pristupnik mora biti glavni autor ili jedan od glavnih autora najmanje 7 radova;

- za izbor na radno mjesto u znanstvenom području „Tehničke znanosti“ mora imati najmanje 19 znanstvenih radova. Od navedenih 19 najmanje 5 moraju biti radovi A kategorije, a od toga najmanje 3 rada moraju biti objavljena u časopisima s čimbenikom odjeka iznad medijana područja u koje je časopis svrstan i 3 rada moraju biti objavljena u inozemnom časopisu. Pristupnik mora biti glavni autor ili jedan od glavnih autora najmanje 2 rada iz kategorije A. Od preostalih radova najmanje 6 moraju biti radovi B kategorije, a ostali radovi mogu biti radovi C kategorije.

(2) Potrebno je da je pristupnik nakon izbora na znanstveno radno mjesto znanstvenog suradnika:

- za izbor na radno mjesto u znanstvenom području "Prirodne znanosti“, „Biomedicina i zdravstvo“ i „Biotehničke znanosti“, objavio najmanje 6 radova, od kojih najmanje jedan mora biti objavljen u vrhunskom časopisu. Pristupnik mora biti glavni autor ili jedan od glavnih autora najmanje jednog od navedenih 6 radova;

- za izbor na radno mjesto u znanstvenom području „Tehničke znanosti“, objavio najmanje 9 radova, od kojih najmanje 2 moraju biti radovi A kategorije, najmanje jedan rad mora biti objavljen u časopisu s čimbenikom odjeka iznad medijana područja u koje je časopis svrstan i jedan rad mora biti objavljen u inozemnom časopisu. Pristupnik mora biti glavni autor ili jedan od glavnih autora najmanje jednog od navedenih 9 radova.

(3) Osim kriterija navedenih u stavcima 1. i 2. ovoga članka, pristupnik mora ispunjavati najmanje dva kriterija (C) iz članka 7. te najmanje pet kriterija (D) iz članka 8. ovoga Pravilnika, biti procijenjen kao kompetentan za obavljanje poslova konkretnog radnog mjesta u skladu s člankom 11.(G) ovoga Pravilnika, kao i dobiti dva pisma preporuke od strane uglednih inozemnih znanstvenika i održati uspješno pristupno predavanje.

(4) Za izbor na znanstveno radno mjesto višeg znanstvenog suradnika potrebno je da se pristupnik prethodno dokazao uspješnim vođenjem mlađih suradnika putem zajedničkog znanstvenog rada koji je rezultirao publikacijom ili vođenjem diplomskog rada i/ili magistarskog rada i/ili doktorata te da je vodio projekt u smislu članka 8., točke 1. ovog Pravilnika ili sudjelovao u međunarodnoj suradnji.

**Radno mjesto: Znanstveni savjetnik**

**Članak 17.**

(1) Na znanstveno radno mjesto znanstvenog savjetnika može biti izabrana osoba koja ispunjava opće uvjete za izbor na radno mjesto propisane Zakonom, Nacionalne sveučilišne, znanstvene i umjetničke kriterije te sljedeće dodatne kriterije (A) iz članka 5. ovoga Pravilnika:

- za izbor na radno mjesto u znanstvenom području "Prirodne znanosti“, „Biomedicina i zdravstvo“ i „Biotehničke znanosti“ mora imati najmanje 30 znanstvenih radova. Od navedenih 30 radova najmanje 12 mora biti objavljeno u časopisima s čimbenikom odjeka iznad medijana područja u koje je časopis svrstan, a od tih 12 radova najmanje 3 rada moraju biti objavljena u vrhunskim časopisima. Pristupnik mora biti glavni autor ili jedan od glavnih autora najmanje 12 radova, od kojih najmanje 2 rada moraju biti objavljena u vrhunskom časopisu;

- za izbor na radno mjesto u znanstvenom području „Tehničke znanosti“ mora imati najmanje 24 znanstvena rada. Od navedenih 24 rada najmanje 8 moraju biti radovi A kategorije, a od toga najmanje 4 rada moraju biti objavljena u časopisima s čimbenikom odjeka iznad medijana područja u koje je časopis svrstan i 4 rada moraju biti objavljena u inozemnom časopisu. Pristupnik mora biti glavni autor ili jedan od glavnih autora najmanje 4 rada iz kategorije A. Od preostalih radova najmanje 7 moraju biti radovi B kategorije, a ostali radovi mogu biti radovi C kategorije.

(2) Potrebno je da je pristupnik nakon izbora na znanstveno radno mjesto višeg znanstvenog suradnika:

- za izbor na radno mjesto u znanstvenom području "Prirodne znanosti“, „Biomedicina i zdravstvo“ i „Biotehničke znanosti“, objavio najmanje 9 radova, od kojih najmanje jedan rad mora biti objavljen u vrhunskom časopisu. Pristupnik mora biti glavni autor ili jedan od glavnih autora najmanje 2 od navedenih 9 radova;

- za izbor na radno mjesto u znanstvenom području „Tehničke znanosti“, objavio najmanje 5 radova, od kojih najmanje 3 moraju biti radovi A kategorije, najmanje jedan rad mora biti objavljen u časopisu s čimbenikom odjeka iznad medijana područja u koje je časopis svrstan i jedan rad mora biti objavljen u inozemnom časopisu. Pristupnik mora biti glavni autor ili jedan od glavnih autora najmanje jednog od navedenih 5 radova.

(3) Osim kriterija navedenih u stavcima 1. i 2. ovoga članka, pristupnik mora ispunjavati najmanje tri kriterija (C) iz članka 7. te najmanje šest kriterija (D) iz članka 8. ovoga Pravilnika, biti procijenjen kao kompetentan za obavljanje poslova konkretnog radnog mjesta u skladu s člankom 11.(G) ovoga Pravilnika, kao i dobiti tri pisma preporuke od strane uglednih inozemnih znanstvenika i održati uspješno pristupno predavanje.

(4) Za izbor na znanstveno radno mjesto znanstvenog savjetnika potrebno je da pristupnik ispunjava kriterij vođenja najmanje jednog znanstveno-istraživačkog projekta iz članka 10. (F) ovoga Pravilnika ili da je za matičnu ustanovu pribavio prihod veći od 75.000 EUR putem prijenosa znanja u gospodarstvo te komercijalizacijom patenata ili drugih oblika intelektualnog vlasništva iz članka 9.(E) ovoga Pravilnika te da je bio mentor ili sumentor najmanje jednog studenta koji je pod njegovim vodstvom stekao akademski stupanj doktora znanosti.

**Radno mjesto: Znanstveni savjetnik u trajnom izboru**

**Članak 18.**

(1) Na znanstveno radno mjesto znanstvenog savjetnika u trajnom izboru može biti izabrana osoba koja ispunjava opće uvjete za izbor na radno mjesto propisane Zakonom, Nacionalne sveučilišne, znanstvene i umjetničke kriterije te sljedeće dodatne kriterije (A) iz članka 5. ovoga Pravilnika:

- za izbor na radno mjesto u znanstvenom području "Prirodne znanosti“, „Biomedicina i zdravstvo“ i „Biotehničke znanosti“ mora imati najmanje 35 znanstvenih radova. Od navedenih 35 radova najmanje 15 mora biti objavljeno u časopisima s čimbenikom odjeka iznad medijana područja u koje je časopis svrstan, a od tih 15 radova, najmanje 5 radova mora biti objavljeno u vrhunskim časopisima. Pristupnik mora biti glavni autor ili jedan od glavnih autora najmanje 15 radova, od kojih najmanje 4 rada moraju biti objavljena u vrhunskom časopisu;

- za izbor na radno mjesto u znanstvenom području „Tehničke znanosti“ mora imati najmanje 31 znanstveni rad. Od navedenog 31 rada najmanje 10 moraju biti radovi A kategorije, a od toga najmanje 5 radova mora biti objavljeno u časopisima s čimbenikom odjeka iznad medijana područja u koje je časopis svrstan i 5 radova mora biti objavljeno u inozemnom časopisu. Pristupnik mora biti glavni autor ili jedan od glavnih autora najmanje 5 radova iz kategorije A. Od preostalih radova najmanje 9 moraju biti radovi B kategorije, a ostali radovi mogu biti radovi C kategorije.

(2) Potrebno je da je pristupnik nakon izbora na znanstveno radno mjesto znanstvenog savjetnika:

- za izbor na radno mjesto u znanstvenom području "Prirodne znanosti“, „Biomedicina i zdravstvo“ i „Biotehničke znanosti“, objavio najmanje 5 radova, od kojih najmanje 2 rada moraju biti objavljena u vrhunskom časopisu. Pristupnik mora biti glavni autor ili jedan od glavnih autora najmanje jednog rada objavljenog u vrhunskom časopisu;

- za izbor na radno mjesto u znanstvenom području „Tehničke znanosti“, objavio najmanje 5 radova, od kojih najmanje 3 moraju biti radovi A kategorije, najmanje jedan rad mora biti objavljen u časopisu s čimbenikom odjeka iznad medijana područja u koje je časopis svrstan i jedan rad mora biti objavljen u inozemnom časopisu. Pristupnik mora biti glavni autor ili jedan od glavnih autora najmanje jednog rada.

(3) Osim kriterija navedenih u stavcima 1. i 2. ovoga članka, pristupnik mora ispunjavati najmanje četiri kriterija (C) iz članka 7. te najmanje sedam kriterija (D) iz članka 8. ovoga Pravilnika, biti procijenjen kao kompetentan za obavljanje poslova konkretnog radnog mjesta u skladu s člankom 11.(G) ovoga Pravilnika, kao i dobiti tri pisma preporuke od strane uglednih inozemnih znanstvenika i održati uspješno pristupno predavanje.

(4) Za izbor na znanstveno radno mjesto znanstvenog savjetnika u trajnom izboru potrebno je da pristupnik ispunjava jedan od sljedećih kriterija:

- vođenje najmanje dva znanstveno-istraživačka projekta iz članka 10. (F) ovoga Pravilnika ili

- pribavljanje prihoda za matičnu ustanovu većeg od 150.000 EUR putem prijenosa znanja u gospodarstvo te komercijalizacijom patenata ili drugih oblika intelektualnog vlasništva iz članka 9.(E) ovoga Pravilnika ili

- vođenje jednog znanstveno-istraživačkog projekta iz članka 10. (F) ovoga Pravilnika uz pribavljanje prihoda za matičnu ustanovu većeg od 75.000 EUR putem prijenosa znanja u gospodarstvo te komercijalizacijom patenata ili drugih oblika intelektualnog vlasništva iz članka 9.(E) ovoga Pravilnika,

te kriterij da je bio mentor ili sumentor najmanje dvojici studenata koji su pod njegovim vodstvom stekli akademski stupanj doktora znanosti.

**Dokumentacija kojom se dokazuje ispunjavanje kriterija za izbor**

**Članak 19.**

(1) Uz prijavu na natječaj za izbor na slobodno znanstveno radno mjesto odnosno po pokretanju postupka izbora na više radno mjesto znanstvenika, pristupnik treba dostaviti sljedeću dokumentaciju:

* životopis;
* dokaz o akademskom stupnju;
* sažetak znanstvene djelatnosti od zadnjeg izbora;
* podatke o udovoljavanju Nacionalnih sveučilišnih, znanstvenih i umjetničkih kriterija (propisanih Pravilnikom o uvjetima za izbore u znanstvena zvanja);
* podatke o udovoljavanju dodatnih kriterija za izbor propisanih ovim Pravilnikom, uključujući podatke o indeksiranosti i citiranosti radova, čimbenicima odjeka časopisa i h-indeksu;
* podatke o glavnom autorstvu;
* program planiranih istraživanja (do jedne stranice teksta);
* listu s prijedlogom uglednih inozemnih znanstvenika od kojih će stručno povjerenstvo zatražiti preporuke;
* popis znanstvenih radova;
* popis najznačajnijih radova iz svog opusa koji najbolje pokazuju njegovo područje rada, a naročito osobni znanstveni doprinos, osobito iskazan radovima na kojima je pristupnik glavni autor ili jedan od glavnih autora, i to:

- u znanstvenom području "Prirodne znanosti“, „Biomedicina i zdravstvo“ i „Biotehničke znanosti“:

 i.) za izbor na radno mjesto znanstvenog suradnika 5 radova;

 ii.) za izbor na radno mjesto višeg znanstvenog suradnika 10 radova;

 iii.) za izbor na radno mjesto znanstvenog savjetnika i znanstvenog savjetnika u trajnom izboru 15 radova;

- u znanstvenom području "Tehničke znanosti“:

 i.) za izbor na radno mjesto znanstvenog suradnika 2 rada kategorije A;

 ii.) za izbor na radno mjesto višeg znanstvenog suradnika 4 rada kategorije A;

iii.) za izbor na radno mjesto znanstvenog savjetnika i znanstvenog savjetnika u trajnom izboru 6 radova kategorije A.

(2) Ako je pristupnik zaposlenik Instituta dužan je priložiti Potvrdu o indeksiranosti i citiranosti radova, čimbenicima odjeka časopisa i h-indeksu, a u ostalim slučajevima navedenu Potvrdu pribavit će stručno povjerenstvo.

(3) Dokazi o ispunjavanju kriterija za izbor dostavljaju se u elektroničkom obliku.

**Ocjenjivanje ispunjavanja kriterija za izbor**

**Članak 20.**

Stručno povjerenstvo ocjenjuje ispunjavanje kriterija za izbor na temelju dokumentacije koju je pristupnik dostavio u skladu s člankom 19. ovoga Pravilnika, preporuka uglednih inozemnih znanstvenika, održanog pristupnog predavanja te po potrebi provedenog razgovora za radno mjesto (intervjua).

**III. KRITERIJI ZA REIZBOR NA ZNANSTVENA RADNA MJESTA**

**Područje: Prirodne znanosti**

**Članak 21.**

1. Za reizbor na znanstveno radno mjesto znanstvenog suradnika, pristupnik mora ispuniti sljedeće uvjete:
* pristupnik mora imati ukupno najmanje 14 znanstvenih radova, od kojih najmanje 3 moraju biti objavljena nakon prethodnog izbora odnosno reizbora
* pristupnik je obvezan održati pristupno predavanje u skladu s člankom 13. ovoga Pravilnika.
1. Za reizbor na znanstveno radno mjesto višeg znanstvenog suradnika, pristupnik mora ispuniti sljedeće uvjete:
* pristupnik mora imati ukupno najmanje 24 znanstvena rada, od kojih najmanje 5 moraju biti objavljena nakon prethodnog izbora odnosno reizbora
* pristupnik mora biti glavni autor ili jedan od glavnih autora najmanje jednog rada objavljenog nakon prethodnog izbora odnosno reizbora
* pristupnik je obvezan održati pristupno predavanje u skladu s člankom 13. ovoga Pravilnika.
1. Za reizbor na znanstveno radno mjesto znanstvenog savjetnika, pristupnik mora ispuniti sljedeće uvjete:
* pristupnik mora imati ukupno najmanje 33 znanstvena rada, od kojih najmanje 3 moraju biti objavljena nakon prethodnog izbora odnosno reizbora
* od navedena 3 rada koja moraju biti objavljena nakon prethodnog izbora odnosno reizbora najmanje 2 moraju biti objavljena u časopisima s čimbenikom odjeka iznad medijana područja u koje je časopis svrstan
* pristupnik mora biti glavni autor ili jedan od glavnih autora najmanje jednog rada objavljenog nakon prethodnog izbora odnosno reizbora
* pristupnik je obvezan održati pristupno predavanje u skladu s člankom 13. ovoga Pravilnika.

**Članak 22.**

Pri ocjeni uvjeta za reizbor u znanstvenom području „Prirodne znanosti“ na odgovarajući način se primjenjuju odredbe članka 5. stavak 3. i članka 6. stavak 7. ovoga Pravilnika.

**Područje: Biomedicina i zdravstvo**

**Članak 23.**

1. Za reizbor na znanstveno radno mjesto znanstvenog suradnika, pristupnik mora ispuniti sljedeće uvjete:
* pristupnik mora imati ukupno najmanje 12 znanstvenih radova, od kojih najmanje 3 moraju biti objavljena nakon prethodnog izbora odnosno reizbora
* pristupnik je obvezan održati pristupno predavanje u skladu s člankom 13. ovoga Pravilnika.
1. Za reizbor na znanstveno radno mjesto višeg znanstvenog suradnika, pristupnik mora ispuniti sljedeće uvjete:
* pristupnik mora imati ukupno najmanje 23 znanstvena rada, od kojih najmanje 3 moraju biti objavljena nakon prethodnog izbora odnosno reizbora
* pristupnik mora biti glavni autor ili jedan od glavnih autora najmanje jednog rada objavljenog nakon prethodnog izbora odnosno reizbora
* pristupnik je obvezan održati pristupno predavanje u skladu s člankom 13. ovoga Pravilnika.
1. Za reizbor na znanstveno radno mjesto znanstvenog savjetnika, pristupnik mora ispuniti sljedeće uvjete:
* pristupnik mora imati ukupno najmanje 33 znanstvena rada, od kojih najmanje 3 moraju biti objavljena nakon prethodnog izbora odnosno reizbora
* pristupnik mora biti glavni autor ili jedan od glavnih autora najmanje jednog rada objavljenog nakon prethodnog izbora odnosno reizbora
* pristupnik je obvezan održati pristupno predavanje u skladu s člankom 13. ovoga Pravilnika.

**Članak 24.**

Pri ocjeni uvjeta za reizbor u znanstvenom području „Biomedicina i zdravstvo“ na odgovarajući način se primjenjuje odredbe članka 5. stavak 3. i članka 5., stavak 4. ovoga Pravilnika.

**Područje: Tehničke znanosti**

**Članak 25.**

1. Za reizbor na znanstveno radno mjesto znanstvenog suradnika, pristupnik mora ispuniti sljedeće uvjete:
* pristupnik mora imati ukupno najmanje 13 znanstvenih radova, od kojih najmanje 3 moraju biti objavljena nakon prethodnog izbora odnosno reizbora
* od navedenih 13 radova najmanje 4 rada moraju biti radovi A kategorije, najmanje 5 radova moraju biti radovi B kategorije, a ostali radovi mogu biti radovi C kategorije
* od navedena 4 rada A kategorije, najmanje 1 rad mora biti objavljen u inozemnom časopisu
* pristupnik je obvezan održati pristupno predavanje u skladu s člankom 13. ovoga Pravilnika.
1. Za reizbor na znanstveno radno mjesto višeg znanstvenog suradnika, pristupnik mora ispuniti sljedeće uvjete:
* pristupnik mora imati ukupno najmanje 22 znanstvena rada, od kojih najmanje 3 moraju biti objavljena nakon prethodnog izbora odnosno reizbora
* od navedena 22 rada najmanje 6 radova moraju biti radovi A kategorije, najmanje 7 radova moraju biti radovi B kategorije, a ostali radovi mogu biti radovi C kategorije
* od navedenih 6 radova A kategorije, najmanje 1 rad mora biti objavljen u inozemnom časopisu
* pristupnik mora biti glavni autor ili jedan od glavnih autora najmanje jednog rada objavljenog nakon prethodnog izbora odnosno reizbora
* pristupnik je obvezan održati pristupno predavanje u skladu s člankom 13. ovoga Pravilnika.
1. Za reizbor na znanstveno radno mjesto znanstvenog savjetnika, pristupnik mora ispuniti sljedeće uvjete:
* pristupnik mora imati ukupno najmanje 27 znanstvenih radova, od kojih najmanje 3 moraju biti objavljena nakon prethodnog izbora odnosno reizbora
* od navedenih 27 radova najmanje 9 radova moraju biti radovi A kategorije, najmanje 8 radova moraju biti radovi B kategorije, a ostali radovi mogu biti radovi C kategorije
* od 3 rada koja moraju biti objavljena nakon prethodnog izbora odnosno reizbora, najmanje jedan rad treba biti objavljen u časopisu s čimbenikom odjeka iznad medijana područja u koje je časopis svrstan.
* pristupnik mora biti glavni autor ili jedan od glavnih autora najmanje jednog rada objavljenog nakon prethodnog izbora odnosno reizbora
* pristupnik je obvezan održati pristupno predavanje u skladu s člankom 13. ovoga Pravilnika.
1. Prilikom reizbora na radno mjesto u znanstvenom području „Tehničke znanosti“ na odgovarajući način se primjenjuje odredbe članka 5. stavka 5., 6. i 7. ovoga Pravilnika.

**Područje: Biotehničke znanosti**

**Članak 26.**

1. Za reizbor na znanstveno radno mjesto znanstvenog suradnika, pristupnik mora ispuniti sljedeće uvjete:
* pristupnik mora imati ukupno najmanje 12 znanstvenih radova, od kojih najmanje 3 moraju biti objavljena nakon prethodnog izbora odnosno reizbora
* pristupnik je obvezan održati pristupno predavanje u skladu s člankom 13. ovoga Pravilnika.
1. Za reizbor na znanstveno radno mjesto višeg znanstvenog suradnika, pristupnik mora ispuniti sljedeće uvjete:
* pristupnik mora imati ukupno najmanje 23 znanstvena rada, od kojih najmanje 3 moraju biti objavljena nakon prethodnog izbora odnosno reizbora
* pristupnik mora biti glavni autor ili jedan od glavnih autora najmanje jednog rada objavljenog nakon prethodnog izbora odnosno reizbora
* pristupnik je obvezan održati pristupno predavanje u skladu s člankom 13. ovoga Pravilnika.
1. Za reizbor na znanstveno radno mjesto znanstvenog savjetnika, pristupnik mora ispuniti sljedeće uvjete:
* pristupnik mora imati ukupno najmanje 33 znanstvena rada, od kojih najmanje 3 moraju biti objavljena nakon prethodnog izbora odnosno reizbora
* pristupnik mora biti glavni autor ili jedan od glavnih autora najmanje jednog rada objavljenog nakon prethodnog izbora odnosno reizbora
* pristupnik je obvezan održati pristupno predavanje u skladu s člankom 13. ovoga Pravilnika.

**Članak 27.**

Pri ocjeni uvjeta za reizbor u znanstvenom području „Biotehničke znanosti“ na odgovarajući način se primjenjuje odredba članka 5. stavak 4. ovoga Pravilnika.

**Dokumentacija koja se koja se dostavlja po pokretanju postupka reizbora**

**Članak 28.**

(1) Po pokretanju postupka reizbora na radno mjesto znanstvenika, pristupnik treba dostaviti sljedeću dokumentaciju:

• životopis s osobnim podacima pristupnika (ime i prezime, datum i mjesto rođenja, stručni odnosno akademski naziv)

• podatke o radnom mjestu pristupnika te datum posljednjeg izbora odnosno reizbora na radno mjesto

• propisane kriterije za reizbor na radno mjesto uz naznaku kriterija koje pristupnik za reizbor ispunjava

• sažetak znanstvene djelatnosti nakon zadnjeg izbora odnosno reizbora

* podatke o udovoljavanju Nacionalnih sveučilišnih, znanstvenih i umjetničkih kriterija za reizbor (propisanih Odlukom o minimalnim uvjetima radnih obveza za reizbor na znanstvena, znanstveno-nastavna, umjetničko-nastavna, nastavna i stručna radna mjesta te o obliku izvješća stručnog povjerenstva o radu zaposlenika u postupku reizbora i Pravilnikom o uvjetima za izbore u znanstvena zvanja);

• podatke o udovoljavanju kriterija za reizbor na znanstveno radno mjesto propisanih ovim Pravilnikom, uključujući podatke o indeksiranosti i citiranosti radova te čimbenicima odjeka časopisa

* popis znanstvenih radova objavljenih nakon prethodnog izbora odnosno reizbora

• podatke o glavnom autorstvu.

(2) Dokazi o ispunjavanju kriterija za reizbor na radno mjesto dostavljaju se u elektroničkom obliku.

**Izvješće stručnog povjerenstva u postupku reizbora**

**Članak 29.**

(1) Izvješće Stručnog povjerenstva u postupku reizbora na radno mjesto znanstvenika obvezno sadržava:

a) podatke o članovima stručnog povjerenstva

b) podatke o odluci Znanstvenog vijeća o pokretanju postupka reizbora

c) osobne podatke o pristupniku koji je u postupku reizbora (ime i prezime, datum i mjesto rođenja, stručni odnosno akademski naziv)

d) podatke o radnom mjestu pristupnika koji je u postupku reizbora te datum posljednjeg izbora odnosno reizbora na radno mjesto

e) propisane kriterije za reizbor uz naznaku kriterija koje ispunjava pristupnik

f) analizu kriterija koje pristupnik za reizbor ispunjava, uključujući ocjenu rezultata znanstvenog rada

g) ocjenu ispunjava li pristupnik kriterije za reizbor na radno mjesto znanstvenika

h) mišljenje i prijedlog stručnog povjerenstva.

(2) Izvješće Stručnog povjerenstva iz stavka 1. ovog članka izrađuje se i u digitalnom obliku.

**Ocjenjivanje ispunjavanja kriterija za reizbor**

**Članak 30.**

Stručno povjerenstvo ocjenjuje ispunjavanje kriterija za reizbor pristupnika na radno mjesto znanstvenika na temelju dokumentacije dostavljene u skladu s člankom 28. ovoga Pravilnika i održanog pristupnog predavanja.

IV. PRIJELAZNE I ZAVRŠNE ODREDBE

**Prethodna kategorizacija radova**

**Članak 31.**

Svi radovi određenog pristupnika koji su kategorizirani prema propisima koji su utvrđivali kriterije za izbor prije stupanja na snagu ovoga Pravilnika, zadržavaju kategorizaciju koju su dobili prema tim propisima.

**Stupanje na snagu i primjena Pravilnika**

**Članak 32.**

(1) Temeljem prijelazne odredbe članka 119. stavak 6. Zakona do početka važenja Nacionalnih sveučilišnih, znanstvenih i umjetničkih kriterija primjenjuju se Pravilnik o uvjetima za izbor u znanstvena zvanja („Narodne novine, broj: 28/17., 72/19., 21/21. i 111/22.) i Odluka o minimalnim uvjetima radnih obveza za reizbor na znanstvena, znanstveno-nastavna, umjetničko-nastavna, nastavna i stručna radna mjesta te o obliku izvješća stručnog povjerenstva o radu zaposlenika u postupku reizbora („Narodne novine“, broj: 24/21.).

(2) Sukladno prijelaznim odredbama članka 29. Pravilnika o izmjenama i dopunama Pravilnika o uvjetima za izbor u znanstvena zvanja („Narodne novine“, broj: 111/22.), u razdoblju od 24 mjeseca od stupanja na snagu toga Pravilnika, na pristupnikov izbor će se primijeniti odredbe Pravilnika o uvjetima za izbor u znanstvena zvanja („Narodne novine, broj: 28/17., 72/19. i 21/21.). Iznimno od navedenog, ako to u pojedinom slučaju zatraži pristupnik, na njegov izbor mogu se primijeniti odredbe Pravilnika o uvjetima za izbor u znanstvena zvanja („Narodne novine“, broj: 111/22.) i prije nego što protekne 24 mjeseca od njegova stupanja na snagu.

(3) Ovaj Pravilnik će se početi primjenjivati na izbore odnosno reizbore na znanstvena radna mjesta na Institutu 24 mjeseca nakon dana stupanja na snagu Pravilnika o izmjenama i dopunama Pravilnika o uvjetima za izbor u znanstvena zvanja („Narodne novine“, broj: 111/22.), a do tada će se na te izbore odnosno reizbore primjenjivati kriteriji propisani Pravilnikom o dodatnim uvjetima za izbor na znanstvena radna mjesta od 6. listopada 2020. godine, koji je izmijenjen Pravilnikom o izmjenama i dopunama Pravilnika o dodatnim uvjetima za izbor na znanstvena radna mjesta od 6. listopada 2020. godine, Pravilnikom o II. izmjenama i dopunama Pravilnika o dodatnim uvjetima za izbor na znanstvena radna mjesta od 21. prosinca 2021. godine i Pravilnikom o III. izmjenama i dopunama Pravilnika o dodatnim uvjetima za izbor na znanstvena radna mjesta od 3. lipnja 2022. godine.

(4) Iznimno od odredbe stavka 3. ovoga članka, ako pristupnik u skladu s odredbom članka 29. Pravilnika o izmjenama i dopunama Pravilnika o uvjetima za izbor u znanstvena zvanja („Narodne novine“, broj: 111/22.) zatraži primjenu toga Pravilnika i prije nego što protekne 24 mjeseca od njegova stupanja na snagu, na njegov izbor odnosno reizbor na znanstveno radno mjesto na Institutu primijenit će se odredbe ovoga Pravilnika i prije nego što protekne 24 mjeseca od stupanja na snagu Pravilnika o uvjetima za izbor u znanstvena zvanja („Narodne novine“, broj: 111/22.).

(5) Postupak izbora ili reizbora na znanstveno radno mjesto započet prije stupanja na snagu ovoga Pravilnika, vodit se prema propisima koji su važili u trenutku pokretanja postupka.

(6) Danom stupanja na snagu ovoga Pravilnika prestaje važiti Pravilnik o dodatnim uvjetima za izbor na znanstvena radna mjesta od 6. listopada 2020. godine, koji je izmijenjen Pravilnikom o izmjenama i dopunama Pravilnika o dodatnim uvjetima za izbor na znanstvena radna mjesta od 6. listopada 2020. godine, Pravilnikom o II. izmjenama i dopunama Pravilnika o dodatnim uvjetima za izbor na znanstvena radna mjesta od 21. prosinca 2021. godine i Pravilnikom o III. izmjenama i dopunama Pravilnika o dodatnim uvjetima za izbor na znanstvena radna mjesta od 3. lipnja 2022. godine, osim onih odredbi toga Pravilnika za koje je ovim Pravilnikom navedeno da će se primjenjivati i nakon stupanja na snagu ovoga Pravilnika, do vremena određenog sukladno stavku 3. ovoga članka.

(7) Ovaj Pravilnik stupa na snagu osmog dana od dana objavljivanja na oglasnoj ploči Instituta.

(8) Osim što će se objaviti na oglasnoj ploči, ovaj Pravilnik učinit će se javno dostupnim objavom na mrežnim stranicama Instituta.

Broj: 012-6539/4-2022

U Zagrebu, 23. studenog 2022.

 Predsjednica Znanstvenog vijeća:

 dr. sc. Ivančica Bogdanović Radović

Utvrđuje se da je Pravilnik o dodatnim kriterijima za izbor na znanstvena radna mjesta objavljen na oglasnoj ploči dana 24. studenog 2022. godine i stupa na snagu dana 2. prosinca 2022. godine.

 Ravnatelj:

 dr. sc. David Matthew Smith